আক্ষেপই এখন সারাদিনের সঙ্গী তাঁর। আপাতত শুধু সুস্থ হওয়ার লক্ষ্যে অনিন্দ্য চট্টোপাধ্যায়। 
প্রায় দু’মাস জেলে কাটিয়ে জামিন পেয়ে বাড়ি ফিরেছেন তোলাবাজিতে অভিযুক্ত সল্টলেকের কাউন্সিলর অনিন্দ্য। এখন তিনি ‘স্বেচ্ছা গৃহবন্দি’। শুধু চিকিৎসকের কাছে যাচ্ছেন আর ঘনিষ্ঠদের কাছে আক্ষেপ করছেন, তিনি সম্পূর্ণ নির্দোষ। কোথাও কোনও টাকার লেনদেন হয়নি। কোনও ভিডিও ফুটেজ নেই, টেলিফোন কল নেই। কীভাবে এসব ঘটল, বুঝতে পারছেন না। এক অনিন্দ্য-ঘনিষ্ঠের বক্তব্য, ‘‘অনেক কাউন্সিলর সম্পর্কেই তো অনেক কিছু সংবাদমাধ্যমে প্রকাশিত হয়েছে। কোনও কাউন্সিলর বা নেতা একদিনও জেল খাটেননি। আর কারও এখনও কিছু হয়নি। শুধু অনিন্দ্যকেই জেলে যেতে হল!’’
অনিন্দ্য নিজে অবশ্য এসব কিছুই বলছেন না। তাঁর ঘনিষ্ঠদের বক্তব্যের ‘দায়’ও নিতে চাননি তিনি। অনিন্দ্যের একটাই বক্তব্য, ‘‘আমি মমতা বন্দ্যোপাধ্যায় এবং তৃণমূলের অনুগত সৈনিক। নিজের স্বার্থে দলকে কোনওদিন ব্যবহার করিনি।’’ আক্ষেপ মিশ্রিত সুরে বলছেন, ‘‘আমি মানসিকভাবে খুব বিপর্যস্ত। অসুস্থ। চিকিৎসক বলেছেন হাসপাতালে ভর্তি হতে। সন্তানের দিব্যি করে বলছি, আমি কোনও ঘটনাতেই যুক্ত নই। ভাবতে পারিনি, এমন একটা বড় ঘটনা ঘটতে পারে।’’ এই পর্যায়ে দলের সঙ্গে কি কোনও কথা হয়েছে তাঁর? তাঁকে কি কাউন্সিলর পদে ইস্তফা দিতে বলা হয়েছে? অনিন্দ্যের জবাব, ‘‘এসব নিয়ে এখনও কিছু ভাবিনি। মানসিক এবং শারীরিকভাবে সুস্থ হওয়ার চেষ্টা করছি। একটু সুস্থ হওয়ার পর পরবর্তী করণীয় নিয়ে নেতৃত্বের সঙ্গে আলোচনা করব।’’ 
নিজেকে ‘স্বেচ্ছাবন্দি’ রাখার পাশাপাশিই অনিন্দ্য নিজের মোবাইল ফোনও বন্ধ করে রেখেছিলেন। পুলিশ চার্জশিট দিতে না-পারায় গত রবিবার তাঁর জামিন হয়েছিল। গত সোমবার তিনি জেল থেকে বাড়ি ফেরেন। পুরো মঙ্গলবারই তাঁর ফোন বন্ধ ছিল। তবে বুধবার থেকে তাঁর সঙ্গে ফোনে যোগাযোগ করা গিয়েছে। প্রকাশ্যে যদিও নিজের বা অন্যদের সম্পর্কে কোনও ‘হতাশাব্যঞ্জক’ মন্তব্য করতে চাননি অনিন্দ্য।  
প্রসঙ্গত, সল্টলেকের ওই কাউন্সিলর সম্পর্কে অভিযোগ ছিল, বাংলাদেশের প্রধানমন্ত্রী শেখ হাসিনার এক পূর্ব পরিচিতের থেকে ‘তোলা’ চেয়েছিলেন তিনি। পাশাপাশি, ‘তোলা’ চেয়েছিলেন এলাকার এক প্রবীণ বাসিন্দার থেকেও। যিনি আবার প্রাক্তন কংগ্রেসি। সেই প্রবীণের অভিযোগের ভিত্তিতেই পুলিশ অনিন্দ্যকে শেষপর্যন্ত গ্রেফতার করে। তৃণমূল সূত্রের খবর, গ্রেফতার করার আগে অনিন্দ্যকে দলের তরফে এমন বার্তাও দেওয়া হয়েছিল যে, তিনি কাউন্সিলর পদ থেকে ইস্তফা দিন। তাহলে তাঁকে গ্রেফতার না-ও করা হতে পারে। কিন্তু অনিন্দ্য তা করেননি। বরং উল্টে তিনি মুখ্যমন্ত্রী মমতা বন্দ্যোপাধ্যায়-সহ দলের শীর্ষনেতাদের চিঠি লিখে নিজের ‘নির্দোষিতা’ প্রমাণ করতে চেয়েছিলেন। চিঠি দিয়েছিলেন সল্টলেকের স্থানীয় নেতৃত্বকেও। কিন্তু শেষপর্যন্ত তাতে কোনও কাজ হয়নি। 
অনিন্দ্য গ্রেফতার হওয়ার পর থেকেই এলাকায় তাঁর বিরুদ্ধে একের পর এক তোলাবাজির অভিযোগ সামনে আসতে থাকে। তিনি থাকাকালীন যাঁরা তাঁর ‘ভয়ে’ কিছু বলতে পারেননি, তাঁরাও প্রকাশ্যে এসে অনিন্দ্যের বিরুদ্ধে বিভিন্ন ধরনের অভিযোগ জানাতে থাকেন। এমনকী, এলাকার ছোট ব্যবসায়ী, রিকশওয়ালা, ফুচকাওয়ালাদের থেকেও অনিন্দ্যের শাগরেদরা তোলা আদায় করত বলে তাঁরা অভিযোগ জানিয়েছিলেন। 
অনিন্দ্য অবশ্য প্রথম থেকেই ওই সমস্ত অভিযোগই অস্বীকার করে এসেছেন। বাংলাদেশের প্রধানমন্ত্রী শেখ হাসিনা যে কথাপ্রসঙ্গে বাংলার মুখ্যমন্ত্রীকে তাঁর বিরুদ্ধে অভিযোগ জানিয়েছেন, তা প্রথম প্রকাশিত হয়েছিল ‘এবেলা’তেই। মুখ্যমন্ত্রী তখনই রাজ্যের এক মন্ত্রীকে ডেকে বলে দিয়েছিলেন, যাতে অনিন্দ্যকে অবিলম্বে কাউন্সিলর পদে ইস্তফা দিতে বলা হয়। নতুবা তাঁকে পুলিশ দিয়ে গ্রেফতার করানো হবে। সংশ্লিষ্ট মন্ত্রী বিধাননগরের মেয়র সব্যসাচী দত্তকে দিয়ে অনিন্দ্যকে সেকথা জানিয়েও দিয়েছিলেন। কিন্তু অনিন্দ্য ইস্তফা দেওয়ার বিষয়ে ছিটেফোঁটাও আগ্রহ দেখাননি।
ইস্তফা না-দেওয়ায় শেষপর্যন্ত মুখ্যমন্ত্রীর নির্দেশমতোই পুলিশ তাঁকে গ্রেফতার করে। 
গ্রেফতারের পর থেকেই অনিন্দ্য সম্পর্কে হাত তুলে নিয়েছিলেন সল্টলেকের স্থানীয় নেতারা। যাঁরা অনিন্দ্যের ‘ঘনিষ্ঠ’ ছিলেন, তাঁরাও তাঁর থেকে দূরত্ব তৈরি করছিলেন। এক কথায়, দলে ‘ব্রাত্য’ হয়ে গিয়েছিলেন অনিন্দ্য। জামিন পেয়ে জেল থেকে ফেরার পরেও দলের কোনও প্রথমসারির নেতা বা কাউন্সিলর তাঁর সঙ্গে বিশেষ যোগাযোগ করতে আগ্রহ দেখাননি। তাঁরা একইসঙ্গে মনে করছেন, দল না-চাইলে অনিন্দ্যের এখনও জামিন হতো না। বস্তুত, এখন দলের একাংশের অনুমান, শীর্ষনেতৃত্ব অনিন্দ্য সম্পর্কে খানিকটা ‘নরম’ হয়েছেন। তাঁদের কথায়, ‘‘নইলে ওঁর জামিনই হতো না!’’